Ramaphosa laat slagoffers van gesinsgeweld ‘in die steek’ – Action Society  Nagenoeg 200 000 DNS-toetse het sedert Junie 2020 opgehoop. (Argieffoto: pixabay) Die drukgroep Action Society het pres. Cyril Ramaphosa se reaksie op ŉ geslagsgegronde geweld-vraag Donderdag in die parlement as ontoereikend bestempel en hom daarvan beskuldig dat hy slagoffers van geslaggeweld in die steek laat. Dít volg nadat die president gesê het die 2020-’21-agterstand in DNS-toetse van sake soos dié het sedert die inwerkingstelling van ŉ nuwe stelsel vir die bestuur van forensiese bewyse (FEM) in April vanjaar met slegs 3 534 verminder. “Nagenoeg 200 000 DNS-toetse het sedert Junie 2020 opgehoop omdat Forensic Data Analysts (FDA) genoodsaak is om die [rekenaarstelsel bekend as] Property Control and Exhibit Management (PCEM) weens ’n geldgeskil af te skakel,” sê dr. Rineé Pretorius, woordvoerder van Action Society. Pretorius sê dat die polisie ondanks ’n goedgekeurde begroting van die tesourie twee keer versuim het om ’n nuwe ooreenkoms te onderteken, of enige betalings te maak. “Weens die staat se onbevoegdheid het die agterstand van DNS-monsters tussen November verlede jaar en Maart 2021 maandeliks met gemiddeld 15% toegeneem. Afgesien van miljoene slagoffers van geweld wat wag vir geregtigheid om te geskied, kan talle mense ook nie hul geliefdes ter ruste lê nie weens uitstaande DNS-monsters.” Volgens Pretorius stel Ramaphosa se vlagskip-inisiatiewe soos die Thuthuzela-sentrums, die polisie se eenheid vir gesinsgeweld, kinderbeskerming en seksuele oortredings (GKS), asook howe vir slagoffers van seksuele misdrywe, deurlopend teleur. “Hoe kan geregtigheid geskied wanneer die misdadiger se regte swaarder as dié van ŉ slagoffer weeg? Vandeesweek is die opgesnyde lyk van Yolandi Botes (35) in die Vaalrivier gevind nadat sy in April by die OR Tambo-lughawe vermis geraak het. Sy was op pad na haar kinders toe, maar het nooit haar huis gehaal nie. Weerspieël hierdie gevoellose, sinnelose moord ons president se nasionale strategiese plan teen geslagsgeweld en vrouemoorde?” vra Pretorius. Sy sê voorts dat die organisasie eerlikheid oor die verwerking van DNS-monsters sowel as die regering se strategie om geslagsgeweld te bekamp, eis. “Dit moet geprioritiseer word,” sê Pretorius. “Die drukgroep dring verder ook aan dat die voorgestelde wysigings aan onder meer die Wet op Gesinsgeweld en Seksuele Oortredings, wat al in Augustus 2020 voorgestel is en wat ’n verskil kan maak in die hantering van geslagsgeweldsake, so gou moontlik goedgekeur moet word.”